Мухьаммад (Ӏаьр. محمد‎‎ / 22 апрель 571 — 8 июнь 632) — исламан пайхамар а, Ӏаьрбийн хьехамча а, АллахӀ-дала тӀаьххьара ваийтина пайхамар а, элча а ву. Мухьаммад вина Ӏаьрбийн махкахь — Маккахь, дӀавоьллина ву Мадинатехь. Къурайшин тайпанах вар иза. АллахӀ-дала бусалба дин Ӏамаде а, даржаде а аьлла, нахана тӀе воссийна хилла иза. Исламан хьехарехь ма-бохху, АллахӀ доссийна цуьнга шен деза жайна — Къуръан. АллахӀ-дала иза дуьненчу ваийтина хилла, цхьа бӀе ткъе виъ эзар пайхамарш чӀагӀбеш, АллахӀ-дала хӀоттийна мухӀар ву шен элча — Мухьаммад . Иштта Мухьаммад политикин гӀуллакххо а, бусалбанийн юкъараллин куьйгалхо а (уммат) хилла. ИбраьхӀим пайхамаран кӀентан ИсмаьӀилан тӀаьхьенах ву Мухьаммад а, цуьнан къам а. Мухьаммадал хьалха дӀавахана пайхамар а, элча а хилла Мареман кӀант Ӏиса пайхамар .